CELEX: 32021D0837
Language: bg
Date: 2021-05-06 00:00:00
Title: Решение (ЕС) 2021/837 на Съвета от 6 май 2021 година за позицията, която трябва да се заеме от Европейския съюз в рамките на Международния съвет за тропически дървен материал относно удължаването на срока на действие на Международното споразумение за тропическия дървен материал от 2006 г.

26.5.2021   
               
               
                  BG
               
               
                  Официален вестник на Европейския съюз
               
               
                  L 185/23
               
            
         РЕШЕНИЕ (ЕС) 2021/837 НА СЪВЕТА
         от 6 май 2021 година
         за позицията, която трябва да се заеме от Европейския съюз в рамките на Международния съвет за тропически дървен материал относно удължаването на срока на действие на Международното споразумение за тропическия дървен материал от 2006 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално членове 192 и 207 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Международното споразумение за тропическия дървен материал от 2006 г. (МСТДМ от 2006 г.) бе сключено от Съюза с Решение 2011/731/ЕС на Съвета (1) и влезе в сила на 7 декември 2011 г.
                  
               
                     (2)
                  
                  
                     Съгласно член 6 от МСТДМ от 2006 г. Международният съвет за тропически дървен материал (МСТДМ) е най-висшият орган на Международната организация за тропически дървен материал (МОТДМ) и се състои от всички нейни членове.
                  
               
                     (3)
                  
                  
                     Съгласно член 44, параграф 1 от МСТДМ от 2006 г. посоченото споразумение остава в сила за срок от 10 години след влизането му в сила — до 6 декември 2021 г. — освен ако МСТДМ, чрез специално гласуване в съответствие с член 12 от споразумението, не реши да удължи срока му на действие, да го предоговори или да го прекрати. Съгласно член 44, параграф 2 от МСТДМ от 2006 г., МСТДМ може да реши да удължи срока му на действие за два периода, а именно — първоначален период от пет години и допълнителен от три години.
                  
               
                     (4)
                  
                  
                     МСТДМ ще вземе решение относно удължаването на срока на действие на МСТДМ от 2006 г. или на 57-та си сесия, която ще се проведе през ноември 2021 г., или в периода между сесиите без провеждане на заседание.
                  
               
                     (5)
                  
                  
                     Удължаването на срока на действие на МСТДМ от 2006 г. за първоначален период от пет години е в интерес на Съюза, тъй като МОТДМ все още е в ранните етапи на финансово възстановяване и в процес на реформиране на финансовата си структура.
                  
               
                     (6)
                  
                  
                     Целесъобразно е да бъде определена позицията, която трябва да се заеме от името на Съюза в рамките на МСТДМ по отношение на удължаването на срока на действие на МСТДМ от 2006 г.,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Международния съвет за тропически дървен материал, е да се даде одобрение или да се гласува в подкрепа на удължаването на срока на действие на Международното споразумение за тропическия дървен материал от 2006 г. за първоначален период от пет години.
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 6 май 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Решение 2011/731/ЕС на Съвета от 8 ноември 2011 г. относно сключването, от името на Европейския съюз, на Международното споразумение за тропическия дървен материал от 2006 г. (ОВ L 294, 12.11.2011 г., стр. 1).